Jou ouderdom bepaal jou wynsmaak – navorsingFoto bloot ter illustrasie. (Foto: Kelsey Chance/Unsplash) Ouer wynliefhebbers verkies droër wyne en is geneig om dit oor ŉ langer tydperk op te drink as die jonger garde, wat ŉ soeter en begrotingsvriendelike wyn verkies wat maklik afgesluk kan word. Dít is maar net ŉ paar bevindinge van onlangse navorsing oor die wynvoorkeur van verskillende ouderdomsgroepe in Suid-Afrika. Die eenheid vir toerismenavorsing in ekonomie, die omgewing en die samelewing (TREES) het die navrosing onderneem om die belangrike rol wat ouderdom in die voorkeur van wyngebruikers speel, uit te pluis. Die navorsing is een van die omvattendste nasionale opnames wat onder Suid-Afrikaanse wyngebruikers gedoen is met byna 21 000 wynliefhebbers wat hieraan deelgeneem het. Die inligting is ingewin van wynentoesiaste wat in 2020 ŉ aanlyn vraelys as deel van die “TOPS at SPAR Wine Show’s GREAT BIG Wine Survey” ingevul het. Prof. Martinette Kruger en dr. Adam Viljoen van die Noordwes-Universiteit het in hul navorsingsverslag, “That old saying about wine and age: Identifying South African age-cohort preferences” presies uitgestippel watter ouderdomsgroepe watter soort wyne verkies. Hulle doel was om die verskille in wynverbruik vanuit die perspektief van ŉ ontwikkelende land met ŉ oorwegend jonger bevolking te identifiseer. Wyngebruikers is in vyf ouderdomsgroepe verdeel. Eerstens die basiese, begrotingsbewuste Gen Z’s (18 tot 24 jaar) wat oor hul beeld bekommerd is, gevolg deur wyndrinkers wat wil eksperimenteer en dit geniet – die jong Gen Y-ers (25 tot 34 jaar), asook aspirasievolle en doelgerigte wyndrinkers wat deel vorm van die ouer Gen Y-ers (35 tot 44 jaar). Dan volg die Gen X-ers (45 tot 54 jaar), wat ritueel-georiënteerd, entoesiasties en opvallende wyndrinkers is, en die Baby Boomers (55 jaar en ouer), wat konserwatief, maar ervare wyndrinkers is wat waarde soek. (Foto: Verskaf) Gen Z Hierdie verbruikers verkies basiese en hoofsaaklik soet, drinkbare, begrotingsvriendelike wyne. Hulle hou van rooi-, rosé- en witwyn wat toekennings ontvang het en wat interessante etikette het, aangesien hulle meen dat dit hulle beeld sal bevorder. Hulle gebruik sosiale media, aanlyn media en ook wat beïnvloeders en beroemdes oor wyn te sê het om besluite te neem oor hul voorkeure. Hulle is ook geneig om die wyn wat hulle koop op dieselfde dag of binne ŉ paar dae te drink. Jong Gen Y-ers Die Jong Gen Y-ers verkies ook rooi-, wit- en roséwyn, maar wel ŉ droër variant daarvan. Hulle word deur die wynetikette en vorige besoeke aan wynplase beïnvloed. Hulle stel belang in aanbevole wynparing en proewers se aantekeninge – dit maak hulle geneig om met verskillende kombinasies te eksperimenteer. Hulle is pryssensitief, tog lyk dit of hulle op grond van hulle voorkeurstyl gewillig is om meer te bestee. Hierdie kopers koop gewoonlik hul wyn en drink dit binne ’n week of twee. Ouer Gen Y-ers Die Ouer Gen Y-ers verkies toenemend droër wyne, hoofsaaklik rooiwyn en ’n paar wit variëteite. Hulle is minder pryssensitief, tog bly proewers se aantekeninge en die variëteit van die druif belangrik. Hulle is meer geneig om wyne te koop wat toekennings gewen het, wat beteken dat hulle wyne van ŉ “goeie gehalte” soek. Dié groep is geneig om hulle wyn stadiger te drink, gewoonlik binne ŉ maand nadat hulle dit gekoop het. Gen X-ers Die Gen X-ers het ŉ duidelike voorkeur vir droë wyne, veral rooi en wit. Hulle is meer bewus van die variëteit van die wyn wat hulle drink en is geneig om wyn te koop van wynkelders wat hulle besoek het. Aantekeninge van proewers en wynproduksiestreke word belangrike aspekte van die etiket. Hulle soek inligting oor wyne en is minder bekommerd oor hoe die wyn bemark word, waarskynlik as gevolg van hul ervaring en bepaalde voorkeur vir variëteite en wingerde. Hulle koop en verbruik wyn teen groter volumes en drink dit binne ’n maand. Baby Boomers Die Baby Boomers verkies droër wyne met rooi as die gunsteling, tog is daar ŉ opmerklike toename in die gebruik van witwyn. Hulle hou van ŉ meer omvattende reeks wynvariëteite en koop wyn by wynkelders of wynplase wat hulle voorheen besoek het. Hulle het gewoonlik vaste gewoontes en maak eerder staat op hulle eie ervaring as dié van ander. Dit lyk of hulle voorkeur gee aan die bekendheid van hul wynkoopgedrag. Die variëteit van die druif en die wynprodusent of wingerd is belangrike faktore wat hulle koopgedrag bepaal. Baby Boomers koop gewoonlik groter volumes wyn en dit neem ŉ maand of langer om dit te drink. Daar is ŉ mate van pryssensitiwiteit, waarskynlik as gevolg van ervaring en die kennis dat “goeie” wyn nie noodwendig duur moet wees nie. Benewens die groot verskille in wynvoorkeure vir jonger en ouer Suid-Afrikaners, het die navorsing ook ŉ aantal interessante bevindings opgelewer. Volgens die navorsing is Suid-Afrika een van die oudste wynproduseringslande in die “nuwe wêreld”, en is wyn van groot ekonomiese en kulturele belang vir party mense. Die land is die sewende grootste wynproduserende land ter wêreld, met 546 wynkelders en 22 wynroetes. Route 62 is boonop die langste wynroete ter wêreld. Hoewel Suid-Afrika verantwoordelik is vir 60% van die wynverbruik in Afrika, word dit grootliks as ŉ uitvoergeoriënteerde land beskou. Kruger en Viljoen sê die resultate het baie praktiese implikasies vir bemarking en kan wynprodusente, kleinhandelaars en belanghebbers in wyntoerisme help om die verkope en verbruik van wyn onder die verskillende ouderdomsgroepe van wynverbruikers in Suid-Afrika te vergroot.